ZAPISNIK

sa Županijskog stručnog vijeća školskih knjižničara Bjelovarsko-bilogorske županije,

održanog u Medicinskoj školi Bjelovar, Bjelovar

28. ožujka 2018. godine, s početkom u 9:30 sati

Organizator skupa bilo je Županijsko stručno vijeće školskih knjižničara Bjelovarsko-bilogorske županije i Matična služba Bjelovarsko-bilogorske županije.

Nazočno je bilo 35 knjižničara.

Škola domaćin bila je Medicinska škola Bjelovar. Dobrodošlicu je prisutnima poželjela ravnateljica škole Biljana Balenović. mag. med. biochem.

Program skupa:

* Adela Granić, prof. i dipl. bibliotekar, viša savjetnica za stručne suradnike knjižničare, Agencija za odgoj i obrazovanje

*Uspješan voditelj projekta* (predavanje, 45 minuta)

* dr.sc. Ivana Hebrang Grgić, doc.

Odsjek za informacijske i komunikacijske znanosti, Filozofski fakultet, Sveučilište u Zagrebu

*Povezivanje tiskanih i elektroničnih izvora u obrazovanju* (predavanje, 45 minuta)

* dr. sc. Jasna Milički, stručni suradnik savjetnik, Osnovna škola Marija Bistrica

Draženka Stančić, prof. i dipl. bibliotekar, stručni suradnik savjetnik, Osnovna škola Ivana Kukuljevića Sakcinskog Ivanec

*Predstavljanje kurikuluma Uporaba informacijske i komunikacijske tehnologije i Učiti kako učiti* (predavanje, 45 minuta)

* Suzana Pušić, prof. i dipl. knjižničar

Srednja škola Čazma

*Obljetnica smrti Marije Jurić Zagorke* (primjer iz prakse, 20 minuta)

* Alica Bačeković Pavelić, prof. i dipl. knjižničar

Ekonomska i birotehnička škola Bjelovar

*Projekt Krsto Špoljar - četrdeseta obljetnica smrti književnika* (primjer iz prakse, 20 minuta)

* Ilija Pejić, prof. i dipl. knjižničar, knjižničarski savjetnik, Narodna knjižnica „Petar Preradović“

Županijska matična služba

*Statistika u školskim knjižnicama*  (predavanje, 20 minuta)

* mr. sc. Zorka Renić, Medicinska škola Bjelovar

*Informacijske kompetencije za učenike i učenice* (prikaz radionica, 20 minuta)

Ad 1)

Viša savjetnica za stručne suradnike knjižničare u Agenciji za odgoj i obrazovanje, Adela Granić, opsežno je govorila o projektima i karakteristikama uspješnog voditelja. Naglasak predavanja bio je na potrebnim vještinama, osobinama i ulozi voditelja. Uspješan voditelj projekta mora dobro planirati sve zadatke, mora biti dobar organizator, komunikator i logističar. Voditelj projekta je osoba koja sudionicima olakšava ostvarenje ciljeva projekta. Voditelj je osoba koja rješava određene probleme koristeći svoje znanje i poznavanje cjelokupnog projekta. On mora znati kako raspodijeliti zadatke partnerima i sudionicima projekta, kako projekt integrirati u školski kurikulum, kako napisati evaluaciju i gdje se mogu diseminirati rezultati projekta.

Savjetnica Granić ukazala je na važnije čimbenike o kojima treba voditi računa, ako se želi napisati dobar projekt koji ima velike izglede za dobitak financijskih sredstava za realizaciju. Objasnila je što treba napisati i koju dokumentaciju treba voditi, te koje su uobičajene greške tijekom realizacije projekta.

Ad 2)

Povezivanje tiskanih i elektroničnih izvora u obrazovanju tema je o kojoj je govorila dr.sc. Ivana Hebrang Grgić, profesorica s Odsjeka za informacijske i komunikacijske znanosti zagrebačkog Filozofskog fakulteta. U predavanju smo dobili pregled digitalnih obrazovnih sadržaja. Elektroničko objavljivanje donijelo je pomak, zapravo revoluciju u kojoj su se obrada, pohrana, pretraživanje i prijenos informacija stubokom promijenili. Kako bi se osigurao i pristup elektroničkim izvorima, potrebno je razviti strategije upravljanja elektroničkom građom. Imperativ suvremene školske knjižnice povezivanje je tiskanih i elektroničkih izvora i njihovo korištenje u obrazovanju. Knjižnice se pritom suočavaju s brojnim pitanjima i izazovima među kojima se ističe edukacija školskih knjižničara. Profesorica Hebrang Grgić govorila je o svojoj novoj publikaciji Kratka povijest knjižnica i nakladnika, te je školskim knjižničarima predstavila korisnu aplikaciju za učenje i provjeru znanja o povijesti knjiga i nakladnika.

Ad 3)

Međupredmetne teme Učiti kako učiti i Uporaba IKT-a najzanimljivija su područja koja knjižničari prate. Ove MPT otvorile su više prostora školskoj knjižnici. Koje su novosti u kurikularnoj reformi, knjižničarima Bjelovarsko-bilogorske županije prenijele su dr. sc. Jasna Milički i Draženka Stančić.

Navedene školske knjižničarke izravno su uključene u izradu reformskih dokumenata. Uz propisane poslove vezane uz izradu Kurikuluma nastoje otvoriti konkretne odgojno-obrazovne situacije za školske knjižničare, surađuju i sa savjetnicom. Rezultat nastojanja bit će vidljiv u jasno definiranom mjestu školskoga knjižničara unutar odgojno-obrazovne reforme. Sljedeća faza trebala bi biti izrada metodičkih priručnika i organizacija edukacija za primjenu novih kurikula. A kada je riječ o knjižničarima, plan je izrada digitalnih obrazovnih sadržaja, a potom i programa rada školskih knjižničara.

Ad 4)

U Srednjoj školi Čazma obilježena je 60. obljetnica smrti Marije Jurić Zagorke. Knjižničarka spomenute škole, Suzana Pušić, predstavila je aktivnosti koje su organizirane tim povodom. Aktivnosti su bile usmjerene na približavanje Zagorkinih romana učenicima. Knjižnicu su pretvorili u TV studio u kojem je učenica u svojoj razgovornoj emisiji „Na čaju s Paulom“ razgovarala sa Zagorkom o njezinom životu, neuspjelom braku, usponima i padovima, omalovažavanju njezinih djela samo zato što je bila žena i, na sreću, danas promijenjenom stavu prema njezinom stvaralaštvu. Učenici u publici pažljivo su slušali domaćicu i gošću, a kako bi provjerili što su upamtili, na kraju su odigrali kviz uz pomoć aplikacije Kahoot. Ovakav spoj modernoga i tradicionalnog učenja i nastave pokazao se kao prihvatljiv i zanimljiv učenicima.

Ad 5)

Knjižničarka bjelovarske Ekonomske i birotehničke škole predstavila je svoj projekt Krsto Špoljar. Budući da se Krsto Špoljar ne spominje u nastavnim programima Hrvatskoga jezika, knjižničarka Alica Bačeković Pavelić, izložbom i predavanjima učenicima nastojala je približiti stvaralaštvo i život zavičajnog književnika. Na posterima je prikazala njegovo književno stvaralaštvo, urednički posao te ono što je kod Špoljara snažno i vrijedno, a to je njegovo djelovanje, organizacijske sposobnosti i angažman u promicanju slobode izražavanja u vremenu kada to nije bilo jednostavno. Naročito su bile interesantne izložene knjige i fotografije iz obiteljske ostavštine.

Ad 5)

Voditelj Županijske matične službe Ilija Pejić govorio je o prikupljenim statističkim podatcima. Naglasio je nekoliko ključnih podataka koji govore da je nabava knjižne građe u školskim knjižnicama još uvijek nedostatna i ne odgovara Standardu.

Ad 6)

O dvodnevnoj radionici Informacijske kompetencije za učenike i učenice koju je organizirao Goethe institut u Zagrebu govorila je Zorka Renić. Radionica je bila usmjerena na suvremene metode, tehnike i strategije poučavanja te korištenje novih programa i aplikacija u odgojno-obrazovnom radu s učenicima. Od aplikacija koje su spomenute na radionici, knjižničarka je samostalno proučila i razradila aplikaciju proširene stvarnosti - Aurasmu. Izradila je kratki priručnik „Kako napraviti auru korak po korak“ koji je dostupan na: https://issuu.com/zorkarenic63/docs/aurasma\_\_2\_Ad 1)

Zapisnik pripremila voditeljica ŽSV Bjelovarsko-bilogorske županije

Zorka Renić